Jucătorul de top al Rapidului care poate face diferența în play-off: "El este atuul nostru!"
Rapid a învins-o pe FCSB în ultima etapă din sezonul regulat al Superligii și va începe play-off-ul la patru puncte în spatele liderului.
Iulian Cristea, fostul fundaș al FCSB care acum îmbracă tricoul Rapidului, a dezvăluit că principalul avantaj al giuleștenilor în lupta pentru titlu este Cristi Săpunaru.
Deși Săpunaru a îngropat-o pe Rapid pe terenul lui Poli Iași, scor 1-3, când a gafat incredibil în minutul 55 și le-a permis moldovenilor să restabilească egalitatea, scor 1-1 (ca ulterior să și câștige meciul), Cristea este de părere că experiența fundașului de 39 de ani o poate ajuta pe Rapid în play-off.
Săpunaru, atuul rapidiștilor în playoff
"Mă simt foarte bine la Rapid. Atuul nostru este Cristi Săpunaru, care este un lider adevărat. E un jucător cu experienţă, care a trecut prin fotbalul mare şi ne inspiră foarte multă încredere.
Când eram dincolo (n.r. - la FCSB) erau foarte mulţi tineri, dar acum cu timpul s-au mai maturizat şi ei. Au rămas aceiaşi jucători şi s-au maturizat. Aici îl avem pe Cristi Săpunaru care a mâncat fotbalul pe pâine, chiar pot să spun asta", a spus Iulian Cristea, potrivit Orangesport.
- Iulian Cristea a fost cedat gratuit de FCSB la Rapid în vara anului trecut.
- Cotat la 800.000 de euro de site-urile de specialitate, Cristea a adunat 12 meciuri în tricoul Rapidului (zece în campionat și două în Cupă).
FCSB ocupă primul loc în clasamentul Superligii, cu 64 de puncte, fiind urmată de Rapid, cu 55. Pe trei se află CFR Cluj, cu 53 de puncte.
S-au mai calificat în play-off: Universitatea Craiova, Farul Constanța și Sepsi OSK Sfântu Gheorghe.
Urmăriți SPORT.RO și pe Google News